
# Казанда Ленин дамбасы буенча транспорт хәрәкәте ачылды

*29.11.2012*Бүген Казанда Ленин дамбасы буенча транспорт хәрәкәте ачылды. Күпер озынлыгы 282 метр, киңлеге тротуарны да исәпкә алып 21 метр тәшкил итә. Юл хәрәкәте Ленин күперенең 4 полосадан торган уң як өлеше буенча ачылды.


“Казан” производство бүлеге җитәкчесе урынбасары Шамил Ганиев сөйләвенчә, транспорт чишелешен тулысынча файдалануга тапшырганчы хәрәкәт ике юнәлештә дә 2 полоса буенча ачылды. Киләчәктә бу күпер буенча транспорт хәрәкәте бер яклы, бары тик шәһәр үзәге юнәлешендә генә булачак.


“4 полоса булачак, киләчәктә 3 полоса калачак: 1 полоса “Парус”ка китә, - дип билгеләп үтте Шамил Ганиев. – Күрше күпер – үзәктән Мәскәү базары юнәлешендә 3 полосалы булачак. Батурин урамыннан Мәскәү районы ягына күпер аша транспорт хәрәкәте бер яклы гына булачак.


Шамил Ганиев әлегә техник хәрәкәт генә гамәлгә ашырыла дип белдерде. “Әлегә троллейбуслар Мәскәү районы ягына гына җибәрелә, төнлә юл хәрәкәте тулысынча ачылачак”, - диде ул.


Ленин дамбасы буенча транспорт хәрәкәтен ачуда Казан мэры Илсур Метшин һәм Татарстан Президенты Рөстәм Миңнеханов катнашты.


Иртәгә вакытлыча салынган юлда хәрәкәт туктатылачак. Киләчәктә бу юл сүтелә. Аның бәясе 100 миллион сум тәшкил итүен дә искәртеп узарга кирәк.


Бу транспорт чишелеше тулысынча 2013 елның маенда тапшырылачак. Аның бәясе 3,347 млрд. сум тәшкил итә.

*ТР Президенты матбугат хезмәте*
Казанда Ленин дамбасы буенча транспорт хәрәкәте ачылды